SKRIFTLIG FORESPØRGSEL E-2020/99

af Paulo Casaca (PSE) til Kommissionen

(9. november 1999)

Om: Forbrugerbeskyttelse i forbindelse med flytransport

Den Europæiske Union har allerede indført et betragteligt regelværk om forbrugerbeskyttelse i forbindelse med flytransport, især hvad angår retsforskrifterne om kompensation til ruteflypassagerer, der afvises på grund af overbooking. Situationen i EU på dette område er dog fortsat yderst mangelfuld.

Kommissionen bedes på denne baggrund besvare følgende:

1. Har Kommissionen allerede under én eller anden form foretaget kontrol med flyselskabernes overholdelse af forordning nr. 295/91(1)?

2. I bekræftende fald, med hvilket resultat? I benægtende fald, mener Kommissionen ikke, at en sådan kontrol ville være nyttig?

3. Mener Kommissionen, at der allerede findes et fællesskabsretsgrundlag for forbrugerbeskyttelse, hvad angår:

3.1. Flyselskabers ansvar for bagagebefordring?

3.2. Flyselskabers ansvar i tilfælde af aflysning af afgange af kommercielle grunde?

3.3. Mindstekrav for komfort og sundhedsbeskyttelse under flytransporten, især hvad angår pladsforhold?

4. I bekræftende fald, hvad er dette retsgrundlag, og i hvilket omfang mener Kommissionen, at det er blevet gennemført? I benægtende fald, finder Kommissionen det ikke hensigtsmæssigt at tage lovgivningsinitiativer på disse områder?

(1) EFT L 36 af 8.2.1991, s. 5.

Svar afgivet på Kommissionens vegne af Loyola de Palacio

(22. december 1999)

Initiativerne på dette område er hidtil blevet taget som led i udviklingen af den fælles transportpolitik inden for lufttransport (EF-traktatens artikel 80(2) (tidl. artikel 84)). De ændrede bestemmelser om forbrugerbeskyttelse i den nye traktat (artikel 153 (tidl. artikel 129a)) lægger i højere grad op til initiativer til beskyttelse af passagerers rettigheder.

Kommissionen har tidligere på året offentliggjort et udbud med henblik på indgåelse af en kontrakt om vurdering af gennemførelsen af forordning (EØF) nr. 295/91 af 4. februar 1991 om en ordning for kompensation til ruteflypassagerer, der afvises på grund af overbooking. De indkomne tilbud er ved at blive gennemgået, og kontrakten vil blive tildelt i nær fremtid. Der forventes at foreligge resultater i første halvdel af 2000, som vil kunne hjælpe Kommissionen med at kanalisere sine initiativer med henblik på at sikre, at forordningen anvendes fuldt ud.

Der eksisterer ingen specifikke EU-regler om flyselskabers ansvar for baggage. På dette område gælder der nationale regler for indenrigsflyvning, mens flyvninger mellem medlemsstaterne er omfattet af den forældede Warszawa-konvention af 1929 og dennes senere revisioner. Montreal-konventionen, som der opnåedes enighed om i maj 1999, og som skal erstatte den samlede Warszawa-konvention, fastsætter nye regler for international transport, som også vil kunne indgå i EU-lovgivningen og dække indenrigsflyvning i medlemsstaterne. Herved vil der kunne skabes et ensartet system for al transport med EU-flyselskaber. Når Kommissionen udarbejder sine forslag til Fællesskabets ratifikation og implementering af den nye Montreal-konvention, vil den nøje overveje denne mulighed, specielt på baggrund af, at Parlamentet under behandlingen af Rådets forordning(EF) nr. 2027/97 af 9. oktober 1997 om luftfartsselskabers erstatningsansvar i tilfælde af ulykker(1) gav udtryk for den opfattelse, at der bør indgå fælles regler for baggage i en hvilken som helst EU-ansvarsordning.

Med hensyn til flyselskabers ansvar i tilfælde af aflysning af afgange udvider udkastet til fælles holdning vedrørende ændringen af forordning(EØF) nr. 295/91(2) kompensationsordningen for overbooking til også at omfatte passagerer, der forsinkes på grund af aflysning af en flyafgang.

Problemet med komfort og pladsforhold på flyene vil sammen med en længere række forbrugeremner blive taget op i et kommende papir om passagerers rettigheder, som Kommissionen vil sende til høring. Papiret vil blive sendt til alle involverede parter og naturligvis til Parlamentet. Resultaterne af høringen skal anvendes ved udformningen den fremtidige politik på dette område.

(1) EFT L 285 af 17.10.1997, s. 1.

(2) EFT C 120 af 18.4.1998, s. 18.